ไฟแนนซ์ทูเดย์
โดย...ภูคา
13 เม.ย. 2555

โดย...ภูคา
สมกับที่เป็นรัฐมนตรีคนยากจริงๆ สำหรับ ทนุศักดิ์ เล็กอุทัย รมช.คลัง เพราะท่านเป็นคนมักน้อย มีสินทรัพย์แสดงกับคณะกรรมการป้องกันและปราบปรามการทุจริตแห่งชาติ หรือ ป.ป.ช. เพียงกว่า 3 แสนบาท ถือว่าน้อยที่สุดในบรรดารัฐมนตรีด้วยกัน จนเจ้าตัวภูมิอกภูมิใจเปรยด้วยเสียงหัวเราะร่วนเบาๆ ว่า พ้มน่าจะเป็นรัฐมนตรีที่มีทรัพย์สินน้อยที่สุดในโลกนะครับ
...ด้วยความที่เป็นนักการเมืองมาจากชาวบ้าน คำที่ ทนุศักดิ์ มักจะมีพูดยืนยันอยู่บ่อยๆ คือ “เกษตรกรไม่โกงหรอก” จึงทำให้ ทนุศักดิ์ ดูจะอินกับเรื่องนโยบายรากหญ้ามากคนหนึ่ง ซึ่งล่าสุดได้ข่าวว่าจะขอ กิตติรัตน์ ณ ระนอง รอง นายกรัฐมนตรีและ รมว.คลัง “บิ๊กโต้ง” ที่กำกับดูแลธนาคารเพื่อการเกษตรและสหกรณ์การเกษตร หรือ ธ.ก.ส. เข้าไปขอดูโครงการบัตรสินเชื่อเกษตรกรที่กำลังจะยกระดับเป็นบัตรเครดิตเกษตรกรได้รูดปรื๊ดๆ เสียนั่นประไร 
...งานนี้ขอบอกว่าไม่ใช่เรื่องเล็กๆ นะท่าน เพราะที่ผ่านมา ธ.ก.ส.เคยมีคดีที่ธนาคารได้รับความเสียหายจากโครงการติดตั้งระบบคอมพิวเตอร์ หรือ CBS (Core Banking System) มูลค่ารวม 1,200 ล้านบาท เป็นคดีเรื้อรังมาตั้งแต่ปี 2549 ซึ่งขณะนั้นมีเอกชนที่ชนะการประมูลคือ บริษัท ไทย อีควิพเม้นต์ รีเสิร์ช จนป่านนี้ไม่รู้ว่ายื้อกันไปถึงไหน 
...ที่สำคัญหากกระทรวงการคลังต้องการให้ ธ.ก.ส.มาทำเรื่องบัตรเครดิตให้เกษตรกรจริง ก็ควรไปดูเรื่องระบบคอมพิวเตอร์ของ ธ.ก.ส.ด้วยว่าพร้อมจริงหรือไม่แค่ไหน เพราะขนาดธนาคารออมสิน ซึ่งมีความพร้อมเรื่องนี้มากกว่ายังไม่กล้าลุยเรื่องบัตรเครดิตชาวนาแบบออกหน้าออกตาเลยนะคะ 
...น่าจะฟันธงกันได้เสียทีกับเรื่องการปรับเกณฑ์บ้านหลังแรกราคา 1 ล้านบาท ที่ล่าสุดยอดแทบไม่วิ่งเพราะคนกู้ไม่ได้ หรือคนที่กู้ได้ก็เป็นพวกที่อยู่ห่างไกลความเจริญ เพราะยุคที่ “แพงทั้งแผ่นดิน” แบบนี้จะไปหาบ้านที่ไหนราคาล้านเดียวมาขอสินเชื่อได้ แถมล่าสุด วิรุฬ เตชะไพบูลย์ รมช.คลัง ยังสั่ง ธอส.ศึกษารูปแบบการให้สินเชื่อบ้านแบบการร่วมลงทุนของธนาคารอิสลามในอังกฤษว่าไปนู้น สงสัยว่าโครงการนี้ท่าจะไม่ได้แผลงฤิทธิ์ช่วยคนหาเช้ากินค่ำได้มีบ้านเป็นของตัวเองซะแล้ว m